அரசுப்பள்ளிகளால் மட்டும் லட்சக்கணக்கான ஆசிரியர் பணியிடங்கள் உருவாகின்றன. இவை கொஞ்சம் கொஞ்சமாக ஒழிக்கப்பட்டால் தமிழ் நாட்டில் பெரும் வேலைவாய்ப்பு வெற்றிடங்களை ஏற்படுத்தும். அரசு மற்றும் தனியார் கூட்டணியில் பள்ளிகளை நடத்தும் திட்டத்தை மத்திய அரசு ஏற்கனவே அறிவித்திருக்கிறது. இப்படி பள்ளிகள் கைவிடப்பட்டால் அந்த இடங்களை சுலபமாக தனியாருக்கு தாரைவார்க்க முடியும். அரசுப்பேருந்துகள் இல்லாத நேரங்களில் தனியார் பேருந்துகள் இஷ்டத்துக்கு விலைவைத்து பயணச்சீட்டு விற்பதைப்போல பள்ளிகளும் விலை வைக்கும் சூழல் வரும். மலை கிராமங்களைப்போன்ற அணுக இயலாத இடங்களில் அரசு மட்டும்தான் பள்ளி நடத்த முடியும். அரசு இந்த வேலையை செய்யாவிட்டால் அந்த மக்கள் கல்வியின் நிழலைக்கூட தொட முடியாது.